Lukutaidon tehtävä

1. Luettele Vadelmavenepakolainen-romaanin katkelman sisältämiä stereotypioita ruotsalaisista.

MALLIVASTAUS 1

Miika Nousiaisen vuonna 2007 julkaistussa romaanissa Vadelmavenepakolainen ruotsalaiset näytetään suomalaisen miespuolisen minäkertojan kautta stereotyyppisesti

* heterosuhteisiin perustuvissa ja rakastavissa ydinperheissä elävinä (”idyllisiä ruotsalaisia perheitä"; "Isä ja äiti ovat olleet jo kymmenen vuotta naimisissa"; "Heidän lapsensa käyvät - - näyttämässä rannalta löytämiään - - aarteita")
* ihanneihmisinä (”syntyperäinen ruotsalainen, moderni, pehmeä ja ymmärtäväinen”; ”Tarvitsen ruotsalaiset juuret - - ne juuret juuri tuovat harmonian”; ”parempaa elämää, ruotsalaista elämää”)
* hyväkäytöksisinä (”Ruotsissa autot pysähtyvät suojatielle ja päästävät jalankulkijan yli”, ”Haluan jonottaa pankkiautomaatille seinän viertä, niin kuin ruotsalaiset”)
* tyyninä (”Ruotsissa urheilu-uutisten lukijat puhuvat normaalisti, eivät huuda”; ”Eivät katso kiroillen perään kun jalankulkija käyttää laillista oikeuttaan ylittää suojatie”)
* sosiaalisina (”- - enkä varsinkaan tykkää olla tuntitolkulla yksin hiljaa”; ”Ne toivottavat tulijan tervetulleeksi”)
* suvaitsevaisina (”Ruotsissa vähemmistöt ovat osa kansaa ja kansankotia”; ”Turkkilaisten ystäviemme tarjoama ruoka on osa ruotsalaista kulttuuria”)
* huolettomina (”En jaksa enää olla suomalainen kaikkine vaikeuksineni ja ongelmineni - - Miksi en vain muuta Ruotsiin, joku varmaan kysyisi”)
* ulkonäöstään huolehtivina (Rogerin ja Ulrikan yksityiskohtainen vaatetuksen, hiusten ja muun ulkomuodon kuvailu).

MALLIVASTAUS 2

Miika Nousiaisen vuonna 2007 julkaistussa romaanissa Vadelmavenepakolainen ruotsalaisia kuvaillaan stereotyyppisesti suomalaisen mieskertojan näkökulmasta

- heterosuhteisiin perustuvissa ja rakastavissa ydinperheissä elävinä ("idyllisiä ruotsalaisia perheitä"; "Isä ja äiti ovat olleet jo kymmenen vuotta naimisissa"; "Heidän lapsensa käyvät - - näyttämässä rannalta löytämiään - - aarteita")

- ystävällisinä, sovittelevina ja sosiaalisina (”- - syntyperäinen ruotsalainen - - pehmeä ja ymmärtäväinen”; ”enkä varsinkaan tykkää olla tuntitolkulla yksin hiljaa”; ”jopa autoilijat ovat pyyteettömiä ja ystävällisiä”)

- nykyaikaisina ja kehittyneinä (”Rikottu kampaus näyttää trendikkäältä”; ” syntyperäinen ruotsalainen, moderni”; ”Heidän menneisyydessään näen tulevaisuuteni”)

- globalisaatiota ja integraatiota syleilevinä (”ruotsissa vähemmistöt ovat osa kansaa ja kansankotia”, ”Kansan Kebab! Turkkilaisten ystäviemme tarjoama ruoka on osa ruotsalaista kulttuuria”)

- oman arvonsa tuntevina (”Olen syntynyt ja etenkin kasvatettu väärään kansallisuuteen”; ”Kotona minua kasvatettiin suomalaisuuteen. Kaksikymmentä vuotta jatkuneen vähättelyn jälkeen aloin itsekin uskoa suomalaiseen mitättömyyteeni.”)

- korrektia tapakulttuuria noudattavina ja siitä nauttivina (”-ovet aukeavat sisäänpäin”; ”Ne toivottavat tulijan tervetulleeksi”; ”Haluan jonottaa pankkiautomaatille seinän viertä, niin kuin ruotsalaiset”)

- sääntöjä kunnioittavina (”autot pysähtyvät suojatielle ja päästävät jalankulkijan yli”)

- ulkonäöstään huolehtivina (Rogerin ja Ulrikan yksityiskohtainen vaatetuksen, hiusten ja muun ulkomuodon kuvailu).